Ego Evrardus Lingonensis ecclesie cantor. Notum facio presentibus et futuris quod nobilis vir Symon de Ruppeforti nepos meus et Beatrix uxor eius dederunt Deo et ecclesie Quinciaci in perpetuam helemosinam intuitu pietatis et pro remedio animarum suarum duos modios annone ad mensuram Castellionis, medietatem frumenti et medietatem avene, quos eidem Symoni fratres Quinciaci annuatim persolvebant pro medietate totius finagii de Marchauges et pro quibusdam aliis terris et pratis in predicto finagio ad proprietatem prefati Symonis pertinentibus. Fratres vero Quinciaci dederunt supradictis Symoni et uxori eius de bonis suis ducentas et viginti libras Proveniensis monete. Ego vero pietatis intuitu et amore nepotis mei sepedicti Symonis scilicet et pro remedio anime mee prefatam helemosinam laudavi supradictis Quinciaci fratribus et concessi. In cuius rei testimonium ut rata permaneat presenti cartule sigilli mei apposui munimentum. Actum anno gratie Mo CCo sextodecimo.